'Jou Romeo': Loki Rothman praat oor klankbaan | Maroela Media
Loki Rothman. Foto: Facebook
"Ek het nog nooit weggegaan om te gaan skryf nie. Dinge gaan so dol op die oomblik dat ek dink as ek nou weg moet gaan, sal ek my kitaar net eers 'n bietjie neersit." So sê musikant en liedjieskrywer Loki Rothman laggend. Hy is verantwoordelik vir die klankbaan van die nuwe romantiese tienerkomedie, Jou Romeo, wat vandag in fliekteaters begin draai.
Benewens die groot taak om manalleen 'n klankbaan vir 'n fliek te skryf, het Loki ook onlangs saam met Pierre Greeff van Die Heuwels Fantasties nuwe lewe gegee aan Amanda Strydom se liedjie "My kamer". Hy het ook saam met Laurika Rauch vir haar gewilde liedjie "Blou" 'n nuwe baadjie help aantrek vir haar jongste album, Die reis.
"Ek het nie 'n formule wanneer ek skryf nie," sê hy. "Ek skryf oor persoonlike ervaringe, maar ek skryf ook oor ander mense se stories. Selfs flieks se storielyne inspireer my soms as ek 'n liedjie moet skryf en ek voel ek het op daardie oomblik nie 'n persoonlike ervaring om uit te put nie," sê Loki.
"Vir Jou Romeo het ek nie die agtergrondmusiek geskryf nie, maar wel die oorspronklike musiek wat lirieke by het. Ek het vier maande gehad om die projek te voltooi," vertel Loki. "Ek het 'n paar liedjies geskryf voordat ek geweet het waaroor die fliek gaan, maar later het hulle vir my gedeeltes van die fliek wat reeds verfilm is aangestuur om mee te werk. Dit het goed gewerk vir my en die vervaardigers van die fliek was ook meestal gelukkig met dit waarmee ek vorendag gekom het," lag hy.